b'\n_START_ARTICLE_\nIvan Stan\xc4\x8di\xc4\x87\n_START_SECTION_\n\xc5\xbdivotopis\n_START_PARAGRAPH_\nIvan Stan\xc4\x8di\xc4\x87 ro\xc4\x91en je 7. travnja 1952. g. u Dalju. Odrasta u radni\xc4\x8dkoj obitelji u kojoj je bilo poglavito umjetnika. Majka i otac su mu bili slikari, a ujak skladatelj, aran\xc5\xbeer i producent. Ve\xc4\x87 sa dvanaest godina po\xc4\x8deo je svirati s raznim sastavima po podrumima, gara\xc5\xbeama i tavanima gdje se sviralo i probijalo put po\xc4\x8decima rock and rolla. U glazbenoj \xc5\xa1koli u\xc4\x8di svirati gitaru i udaraljke ali veliko znanje stje\xc4\x8de sviraju\xc4\x87i u sastavima "UFO" i "Ab ovo". U to vrijeme po zagreba\xc4\x8dkim naseljima svira soul sa sastavom "Heart of Soul" i progresivni rock s "WooDoo". Nakon toga po\xc4\x8dinje svirati bubnjeve sa splitskim sastavom "Atlantic" i s petnaest godina po\xc4\x8dinje se profesionalno baviti glazbom. U Zagrebu s Matom Do\xc5\xa1enom i Zoranom \xc5\xa0ilovi\xc4\x87em osniva sastav "3 koji \xc5\xbeive od glazbe i sendvi\xc4\x8da u 10 h ujutro", a sviraju isklju\xc4\x8divo autorsku glazbu, me\xc4\x91utim ne ostavljaju nikakav zapis iza sebe. U sastav dolazi Harma Hrvoje Marjanovi\xc4\x87, koji je odmah postao autoritet i ostali u\xc4\x8de mnogo od njega.\n_START_SECTION_\nGrupa 220\n_START_PARAGRAPH_\nU jesen 1970. sa sastavom "Ab ovo" (u kojemu su tada jo\xc5\xa1 svirali: Nenad Zubak, Husein Hasanefendi\xc4\x87, Tihomir Varga i Branko Vukmanovi\xc4\x87), nastupa na natjecanju mladih sastava koje se odr\xc5\xbeavalo u kino dvorani "Cesarec" (danas teatar Exit) i pobje\xc4\x91uju. U dvorani se na\xc5\xa1ao i rock glazbenik Drago Mlinarec, koji ih dovodi u sastav "Grupa 220". 1971. g. snimaju singlove "Povratak" i "Prva ljubav", koji Grupi 220 vra\xc4\x87aju stari uspjeh koji je vremenom po\xc4\x8deo opadati. Po\xc4\x8dinju svirati \xc4\x8dvr\xc5\xa1\xc4\x87i rock and roll, \xc5\xa1to nikako nije odgovaralo Mlinarcu, pa u vrijeme snimanja albuma A ti se ne daj, donose odluku da album iza\xc4\x91e kao Mlinar\xc4\x8dev prvijenac nakon \xc4\x8dega \xc4\x87e on nastaviti solo karijeru._NEWLINE_Stan\xc4\x8di\xc4\x87 ipak nastavlja sura\xc4\x91ivati sa Mlinarcem, pa izme\xc4\x91u ostalog s njime snima albume Pjesme s planine (1972.) i Ro\xc4\x91enje (1975.). Po\xc4\x8detkom 1972. s Grupom 220 snima singl na kojemu se nalazi Husova skladba "Ki\xc5\xa1i i malo je hladno", koja bilje\xc5\xbei uspjeh i veliku slu\xc5\xa1anost na radio postajama. Stan\xc4\x8di\xc4\x87 1974. u sastav dovodi svoga prijatelja Juricu Pa\xc4\x91ena (biv\xc5\xa1eg \xc4\x8dlana "Spectruma" i "Hobo"). U postavi Nenad Zubak, Ivan Stan\xc4\x8di\xc4\x87, Husein Hasanefendi\xc4\x87 i Jurica Pa\xc4\x91en, u Ljubljani snimaju svoj drugi LP Slike. Album Izlazi 1975.g. kada dolazi i do raspada Grupe 220.\n_START_SECTION_\nTime\n_START_PARAGRAPH_\nU to vrijeme Stan\xc4\x8di\xc4\x87 svira sa sastavom "Super session", zajedno sa Vedranom Bo\xc5\xbei\xc4\x87em koji je vode\xc4\x87i gitarista na jugoslavenskoj sceni. Bo\xc5\xbei\xc4\x87, Dado Topi\xc4\x87 i Chriss Nichols zovu ga u sastav Time. S njima odlazi u Njema\xc4\x8dku gdje sudjeluje i u snimanju albuma te u\xc4\x8di puno o produkciji i standardu snimanja. Nakon toga sudjeluje na turneji "\xc5\xbdivot u \xc4\x8dizmama sa visokom petom". Snima jo\xc5\xa1 dva albuma u\xc5\xbeivo "Pop parada" i "Live in studio M", koji su snimani u Novom Sadu zajedno sa Parnim Valjkom, Smakom i Korni Grupom. U Timeu ostaje sve do jeseni 1977. kada se nakon koncerta u sarajevskoj "Skenderiji" sastav razilazi.\n_START_SECTION_\nParni valjak\n_START_PARAGRAPH_\n1978. g. nastupa u filmu Kre\xc5\xa1e Golika "Ljubica", gdje glumi ulogu Zlatka i za tu ulogu u Ni\xc5\xa1u 1979. dobiva nagradu. U to vrijeme upoznaje Juru Stubli\xc4\x87a i po\xc4\x8dinje se s njim intenzivno dru\xc5\xbeiti. Hus, Aki i Pa\xc4\x91en zovu ga da do\xc4\x91e svirati u Parni Valjak, a njihov menad\xc5\xbeer Milan \xc5\xa0krnjug dovodi ga na koncert u Ljubljanu bez probe i nakon toga na turneju po Bosni i Hercegovini. Stan\xc4\x8di\xc4\x87 ostaje u sastavu i s njima snima singl "Od motela do motela". Odlaze na turneju po Istri i Sloveniji dok Aki ne odlazi na odslu\xc5\xbeenje vojnoga roka kada dolazi do prekida njegovog anga\xc5\xbemana u Parnom valjku.\n_START_SECTION_\nFilm\n_START_PARAGRAPH_\nU prolje\xc4\x87e 1979. Stan\xc4\x8di\xc4\x87 po\xc4\x8dinje svirati sa Jurom Stubli\xc4\x87em u sastavu Film, a na rock festivalu "\xc5\xa0tuk" u Ljubljani kao nepoznati sastav posti\xc5\xbeu veliki uspjeh. Radi produkciju njihovog prvog singla "Kad si mlad" i "Zajedno" u studiju Janka Mlinari\xc4\x87a - Trulog. Stan\xc4\x8di\xc4\x87 radi produkciju i aran\xc5\xbemane na njihovom materijalu i nakon toga odr\xc5\xbeavaju svoje prve prave koncerte. Posti\xc5\xbeu veliki uspjeh u Novom Sadu i Beogradu, a nakon toga rade zagreba\xc4\x8dki koncert na kojemu nastaje njihov najpoznatiji LP Film u Kulu\xc5\xa1i\xc4\x87u \xe2\x80\x93 Live. Sljede\xc4\x87i album Zona sumraka objavljuju 14. travnja 1982. za diskografsku ku\xc4\x87u "Jugoton" (dana\xc5\xa1nja Croatia records), a producent je Piko Stan\xc4\x8di\xc4\x87. Po\xc4\x8detkom 1983. odlaze u \xc5\xa0vedsku gdje snimaju materijal za novi album. Kao producenta sa sobom su poveli Tihomira Tinnia Vargu, a Stan\xc4\x8di\xc4\x87 je svirao bubnjeve i gitaru. Album Sva \xc4\x8duda svijeta izlazi 23. kolovoza 1983. i u jesen odlaze na vrlo uspje\xc5\xa1nu turneju po biv\xc5\xa1im jugoslavenskim republikama. U ljeto 1984. Stan\xc4\x8di\xc4\x87 odlazi iz sastava Film i poku\xc5\xa1ava napraviti ne\xc5\xa1to solo. 1985. Vlada Divljan ga zove u posljednju postavu sastava Idoli, sa kojima snima album 6 dana juna i glazbu za istoimeni film. Ovo je bio posljednji uradak sastava Idoli nakon \xc4\x8dega se razilaze.\n_START_SECTION_\nPsihomodo pop\n_START_PARAGRAPH_\nU zimu 1985. dolazi do suradnje izme\xc4\x91u Stan\xc4\x8di\xc4\x87a i Davora Gobca, koju je ve\xc4\x87 du\xc5\xbee vrijeme Gobac poku\xc5\xa1avao ostvariti. Rade dva odli\xc4\x8dna snimka za Radio Zagreb "Zauvijek" i "Iste stvari", me\xc4\x91utim diskografska ku\xc4\x87a Jugoton odbija suradnju sa sastavom "Psihomodo pop" i time Stan\xc4\x8di\xc4\x87 i Gobac u\xc4\x8dvr\xc5\xa1\xc4\x87uju odnose. U o\xc5\xbeujku i travnju 1988. snimaju album Godina Zmaja, a Piko Stan\xc4\x8di\xc4\x87 je posao shvatio vrlo ozbiljno, \xc5\xbeele\xc4\x87i jo\xc5\xa1 jedan uspjeh za sebe kao producenta. Album tijekom \'88. objavljuje "Jugoton" i bilje\xc5\xbei veliki uspjeh. Skladba "Ja volim samo sebe" dolazi na prvo mjesto svih Top lista u ju\xc5\xbenoslavenskim dr\xc5\xbeavama jugoisto\xc4\x8dne Europe. Sudjeluju na festivalu "Grote Prijs Van Neetherland" u Amsterdamu, nakon \xc4\x8dega se pojavljuju u regularnom programu MTV postaja. Album Tko Je Ubio Mickey Mousea? snimaju u sije\xc4\x8dnju i velja\xc4\x8di 1991, a objavljuje ga diskografska ku\xc4\x87a "Croatia Records". Stan\xc4\x8di\xc4\x87 radi na dizajnu albuma i izvodi prate\xc4\x87e vokale. Nakon \xc5\xa1est godina neprekidne suradnje Stan\xc4\x8di\xc4\x87 i Psihomodo pop se razilaze.\n_START_SECTION_\nPrljavo kazali\xc5\xa1te\n_START_PARAGRAPH_\nIako formalno nikada nije bio \xc4\x8dlan Prljavog kazali\xc5\xa1ta, Ivan Piko Stan\xc4\x8di\xc4\x87 je svojim producentskim radom dao izniman doprinos uspje\xc5\xa1nom po\xc4\x8detku karijere ove grupe. Suradnja izeme\xc4\x91u Prljavog kazali\xc5\xa1ta i Stan\xc4\x8di\xc4\x87a zapo\xc4\x8dinje 1979. godine, kada je grupa pre\xc5\xa1la iz Jugotona u Suzy. Te godine Stan\xc4\x8di\xc4\x87 je isproducirao singl-plo\xc4\x8du Moj je otac bio u ratu i prvi studijski album Prljavo kazali\xc5\xa1te, koji danas slovi za jedan od najzna\xc4\x8dajnijih debitantskih albuma hrvatskog rocka. No, vrhunac Stan\xc4\x8di\xc4\x87eve suradnje sa grupom bio je naredni album grupe. Jasenko Houra i Stan\xc4\x8di\xc4\x87 u ljeto 1980. odlaze u Milano, gdje snimaju singl Crno bijeli svijet, koji je izasao kao prethodnica albuma. Obojica \xc5\xbeeljni slave pripremaju materijal za album koji \xc4\x87e ubrzo nakon objavljivanja dosti\xc4\x87i kultni status. Na ovom albumu Stan\xc4\x8di\xc4\x87 se, pored producentskog rada, pojavljuje i kao aran\xc5\xbeer na sedam od deset skladbi i kao skladatelj na jednoj. Album Crno-bijeli svijet izlazi 27. lipnja 1980. i posti\xc5\xbee veliki uspjeh na tr\xc5\xbei\xc5\xa1tu, a Stan\xc4\x8di\xc4\x87 je u \xc4\x8dasopisu "D\xc5\xbeuboks" u vrlo jakoj konkurenciji sa Bregovi\xc4\x87em, Vargom, Kova\xc4\x8dem, Habi\xc4\x87em i Stefanovskim progla\xc5\xa1en najboljim producentom u Jugoslaviji. Nakon ovoga albuma, suradnja izme\xc4\x91u Prljavog kazali\xc5\xa1ta i Stan\xc4\x8di\xc4\x87a se na neko vrijeme prekida, ali je na snimanju albuma Zlatne godine iz 1985. ponovno uspostavljena. Album Zlatne godine, na kojem je kao glavni vokal debitirao Mladen Bodalec, karakterizira isprepletenost i mje\xc5\xa1avina novovalnog i pop-rock zvuka, sa izuzetno usagla\xc5\xa1enom produkcijom. To je ujedno i posljednji album Prljavog kazali\xc5\xa1ta koji je producirao Stan\xc4\x8di\xc4\x87.\n_START_SECTION_\nOstali glazbeni doprinosi\n_START_PARAGRAPH_\nStan\xc4\x8di\xc4\x87 u Parizu upisuje postdiplomski studij crtanja na "\xc3\x89cole Sup\xc3\xa9rieure Nationale des Beaux-Arts". Tamo upoznaje i sura\xc4\x91uje sa umjetnicima i glazbenicima iz \xc4\x8ditavog svijeta ali istovremeno ispunjava svoje obaveze prema Parnom valjku i Prljavom kazali\xc5\xa1tu. Pored toga radi produkciju na albumima Aerodroma, Elektri\xc4\x8dnog orgazma, Idola i singl Xenije, a sa Bregovi\xc4\x87em radi na  LP-u u\xc5\xbeivo iz "Kulu\xc5\xa1i\xc4\x87a" Bijelog dugmeta. 1990. Stan\xc4\x8di\xc4\x87 zavr\xc5\xa1ava zapo\xc4\x8deti album Sexy magazin, koji je jedan od prvih doma\xc4\x87ih albuma koji izlazi na CD-u._NEWLINE_S Elektri\xc4\x8dnim orgazmom, Stan\xc4\x8di\xc4\x87 ostvaruje suradnju na LP-u Les Chansones Populaires, koji izlazi 24. kolovoza 1983.g, a na njemu svira bubnjeve i radi produkciju._NEWLINE_1989. Piko Stan\xc4\x8di\xc4\x87 pi\xc5\xa1e glazbu za TV film "Mjesec u djevici" Snje\xc5\xbeane Disi\xc4\x87, a 1990. zavr\xc5\xa1ava svoj prvi solo album Bubnjevi na suncu. Album je dobro prihva\xc4\x87en ali u to vrijeme po\xc4\x8dinje Domovinski rat. Iste godine u Jugotonu zajedno sa Sini\xc5\xa1om \xc5\xa0karicom pokre\xc4\x87e projekt pod imenom "Perfect Music", gdje objavljuju originalne snimke po\xc4\x8detka doma\xc4\x87eg rock and rolla, u suradnji sa Dra\xc5\xbeenom Vrdoljakom, koje su zapostavljene u bogatoj fonoteci, a to su; Beat Na Moru (Originalne Snimke 1966.-1975.), Rock na moru (Originalne Snimke 1979. - 1989.) i Bijele Strijele (Originalne Snimke).\n_START_SECTION_\nDomovinski rat\n_START_PARAGRAPH_\nU suradnji sa gitaristom Sa\xc5\xa1om Novakom Radulovi\xc4\x87em za vrijeme rata osniva duo pod imenom  "Novak & Kopola", pi\xc5\xa1e skladbe i objavljuje ih na albumu Rock akademija. Singlovi "Hrvatina" i "Bang-bang Vukowar" sa njegovom obradom preko no\xc4\x87i postaju simbolom toga vremena. Projektom "Rock Za Hrvatsku", okuplja sve rock i funky glazbenike u Hrvatskoj koji su pjesmom spremni odgovorit na agresiju. Posti\xc5\xbee se visoka tira\xc5\xbea snimljenoga materijala, a sav novac je upla\xc4\x87en fond "Kralj Zvonimir". Radi produkciju na EP-u Psihomodo popa na kojemu se nalaze skladbe "Hrvatska mora pobijediti" i "Pobjeda". 1992. u suradnji s brojnim glazbenicima osniva neprofitabilnu humanitarnu udrugu, koja organizira mnoge akcije, koncerte i utakmice, a prihoda upla\xc4\x87uju djeci poginulih branitelja, dje\xc4\x8djim ustanovama i bolnicama._NEWLINE_1994. dobiva nagradu "Porin" za grafi\xc4\x8dki dizajn na albumu Ljubavne pri\xc4\x8de, 1995. u suradnji sa Dra\xc5\xbeenom Vrdoljakom radi na antologiji Novog Vala za izdava\xc4\x8dku ku\xc4\x87u "Perfekt music". Nakon dvije godine studijskog rada, Stan\xc4\x8di\xc4\x87 1997. zavr\xc5\xa1ava svoj drugi album Peaceful World. Objavljuje ga diskografska ku\xc4\x87a "Memphis", a godinu dana kasnije i "Croatia Records". 1998.g. nominiran je za nagradu "Crni ma\xc4\x8dak", u kategoriji za najboljeg instrumentalista i najbolju glazbenu suradnju s jazz rock pjeva\xc4\x8dicom Jasnom Bilu\xc5\xa1i\xc4\x87. Zajedno s Alanom Bjelinskim radi na produkciji i snima album \xe2\x80\x99Ko \xc4\x87e mi zabranit! Anje \xc5\xa0ovagovi\xc4\x87 Despot, a 2000. s Marijanom Podgorskim i Sa\xc5\xa1om Zalepuginom formira alternativni sastav "Di Strojers", koji snimaju punk album \xc4\x8casna pionirska rije\xc4\x8d i obra\xc4\x91uju veliki hit "Golubovi" Ive Robi\xc4\x87a. U prosincu 2001.g. Piko Stan\xc4\x8di\xc4\x87 radi glazbu za film Grad \xc5\xa1to se sa svjetlom budi (o gradu Mostaru), koji izlazi u VHS formatu i distribuira se na pet svjetskih jezika. Na dodijeli hrvatske rock nagrade "Crni ma\xc4\x8dak", u o\xc5\xbeujku 2002.g., dobiva nagradu "Stari ma\xc4\x8dak" za \xc5\xbeivotno djelo, a u svibnju iste godine objavljuje CD single Zabriskie point/ groovin.'